Vrou verkla wat glo neerhalend na Ramaphosa verwys(Foto: pixabay) Die KwaZulu-Natalse polisie ondersoek ŉ klagte van crimen injuria nadat ŉ vrou, glo van Durban, in ŉ Facebook-plasing na pres. Cyril Ramaphosa as ŉ “aap” verwys het. Ramaphosa het die land Donderdag weer toegespreek oor die verligting van maatreëls rakende die staat van landwye afsondering. Hoewel sommige van sy besluite gekritiseer word, was daar tot dusver ook heelwat lof vir die president se hantering van die krisis wat die Covid-19-pandemie veroorsaak. Die vrou het haar Facebook-profiel intussen gesluit, maar ŉ skermgreep van die opmerking is reeds talle kere gedeel. Die plasing het ŉ rasseherrie op sosiale media ontketen. (Foto: Siyabulela Duda/GCIS) In die plasing sê die vrou, oënskynlik met verwysing na Ramaphosa, hy is “ŉ aap wat soos die president van ŉ eerstewêreldland probeer optree”. Volgens TimesLIVE het ŉ man, wat nie sy naam bekend wou maak nie, gesê hy het die opmerking in swak smaak gevind en die vrou by die polisie verkla. Dit is nie duidelik presies wanneer die vrou die opmerking op Facebook gemaak het nie. Brig. Vishnu Naidoo, nasionale polisiewoordvoerder, het Vrydag bevestig dat ŉ saak Dinsdag by die Brighton Beach-polisiestasie in Durban aanhangig gemaak is. Die voorval word ondersoek.